《食榧子》
宋代·洪炎

若榴资彭粮，榧实伐彭兵。三彭穴身中，各以尸自名。

伺隙戕所托，睢盱为己荣。仙山无凡木，榧林高且清。

八月实累累，斗量亦囊盛。盈盘得恣食，不与汝粮并。

嗟汝小黠耳，安所逃汝生。蚤读黄老书，五牙漱琅英。

虽微玉山果，知汝久已行。丧乱食不足，长饥病所婴。

蟠桃未能致，橡栗庶可营。作诗颂榧子，期子以主盟。

作者简介：洪炎（1067～1133），字玉甫，南昌（今属江西）人。黄庭坚外甥，出生书香门第，由祖母启蒙，洪炎与洪朋、洪刍、洪羽四兄弟，都是诗人，号称“豫章四洪”江西诗派诗人。